ועדת הכספים, כנסת 20, פרוטוקול מספר 108, 2015-10-20 12:45

משה גפני: הסעיף האחרון בסדר היום, רכישתה של חברת פריגו על ידי חברת מיילן, הצעתן של חברות הכנסת שלי יחימוביץ ואיילת נחמיאס ורבין.

משה גפני: אני רוצה קודם כל לומר, אני קיבלתי את הבקשות האלה, כבר קיבלתי מזה מספר ימים ארוכים, האמת היא שבעקבות הדיונים בתקציב המדינה כאן, על אף שהרגישות שלי לעובדים היא נושא שמככב כאן בוועדה כל הזמן, בעקבות העובדה שאנחנו עוסקים כל הזמן בתקציב המדינה היה לי קשה להכניס את זה לסדר היום, אבל היות שהתפנה היום סעיף ביקשתי ממנהל הוועדה להכניס את זה לסדר היום.

משה גפני: הייתה בעיה עם יושב ראש הרשות לניירות ערך, שזו הייתה ממש הודעה מהיום למחר והתכניות שלו היו שהוא לא יוכל לבוא אבל הוא עשה שמיניות באוויר ואני משבח אותו על כך, על זה שהוא הגיע לדיון הזה.

משה גפני: אנחנו לא נעשה דיון ארוך, אבל אני שמח שאתה כאן.

משה גפני: עצם העובדה שאנחנו מתחילים את הדיון, אנחנו כנראה גם לא נגיע למסקנות היום, אבל שכל העולם יידע שיהיה פיקוח של ועדת הכספים על הנושא הזה בהמשך.

משה גפני: אני שמח שאתן מעלות את הנושא הזה ואנחנו נתחיל את הדיון.

משה גפני: בבקשה, חברת הכנסת יחימוביץ ואחריה חברת הכנסת ורבין נחמיאס.

שלי יחימוביץ': קודם כל, אדוני היושב ראש, אני מודה לך.

שלי יחימוביץ': אני מבינה שזה מאוד מורכב להכניס דיון כזה בסדר היום, בזמן הדיונים על התקציב, והעובדה שאתה מכנס את הדיון הזה היא מאוד חשובה בפני עצמה כי היא באמת שמה על השולחן את הסוגיה שלא יגידו אחר כך שלא שמנו לב שקורה כאן משהו.

שלי יחימוביץ': להערכתי אם הדברים ימשיכו להתנהל ככה אנחנו נצטרך לנהל את התהליך הזה תוך תצפית מאוד מאוד מדוקדקת, כיוון שעל סדר היום עומד גורלם של 1,200 עובדים, מתוכם 850 בירוחם ובנאות חובב.

שלי יחימוביץ': אנחנו יודעים כמה דם צריך לירוק כדי לייצר מקום עבודה אחד בנגב וכאן באבחת סכין אחת אנחנו יכולים לאבד 1,200 מקומות עבודה.

שלי יחימוביץ': מדובר ממש בפיגוע לדרום ולתושביו, ולא רק, יש עוד סיבות רבות להסתכל בעיניים מאוד מאוד ביקורתיות על מה שמתרחש.

שלי יחימוביץ': אנחנו מדברים על כוונה של חברת מיילן להשתלט השתלטות עוינת על פריגו ויש לנו סיבות טובות מאוד לחשוד בחברה הזו.

שלי יחימוביץ': יש לנו סיבות לחשוד בה, כיוון שזו חברה שמודיעה מלכתחילה, מראש, שמרכזה הוא בהודו, יש לה שם 12,000 עובדים, היא מצהירה על מחויבות של השקעה של 5 מיליארד דולר בהודו וישראל פשוט לא מעניינת אותה, באופן שיטתי ועקבי.

שלי יחימוביץ': היא מצהירה על כוונה למחוק את פריגו מהבורסה ויש לנו גם תיעוד של הכוונות שלה ושל האידיאולוגיה של הכוונה הזאת, כי בשעתו כשטבע רצתה לרכוש את מיילן אז מיילן מתחה ביקורת חריפה על טבע, על כך שטבע מעדיפה להשאיר את מרכזה בישראל ולהעסיק עובדים בישראל.

איילת נחמיאס ורבין: עודף זיקה.

שלי יחימוביץ': כן, עודף זיקה לישראל, היא ראתה בזה מגרעת מאוד מאוד קשה של טבע.

שלי יחימוביץ': אז הדברים מתועדים ולא פעם אחת, במכתבים, בכתובים, במילים שנאמרו בעל פה.

שלי יחימוביץ': אנחנו מדברים על חברה שבעצם ההשתלטות שלה יש כבר גלולת רעל והיא מעניקה חסינות למנהלים שלה לעשות ככל העולה על רוחם ואנחנו יודעים שהם עושים ככל העולה על רוחם כי בציונים של ממשל תאגידי הם מקבלים את הציון הכי גרוע.

משה גפני: מאיפה לקחתם את הנתונים על מספר העובדים של פריגו?

איילת נחמיאס ורבין: זו חברה ציבורית.

איילת נחמיאס ורבין: פריגו חברה ציבורית, יש לה 1,200 עובדים בישראל.

משה גפני: על כמה מדובר?

שלי יחימוביץ': 1,200 מתוכם 850 בדרום.

<קריאה: נמצאים כאן הנהלת פריגו, המספרים מדויקים.

מיקי לוי: אבל, אדוני, כשמדברים על 1,200 עובדים צריך לזכור שיש עוד 1,000 תומכי לחימה.

איילת נחמיאס ורבין: נכון.

משה גפני: אני רציתי לדעת קודם כל את הנתון הבסיסי, בגלל שהיו במכתבים נתונים שונים.

משה גפני: מנכ"ל פריגו כאן?

איילת נחמיאס ורבין: סמנכ"ל הכספים.

שלי יחימוביץ': גפני, עוד מילה ברשותך.

שלי יחימוביץ': יש לי ציפיות גדולות מעצמנו, מהרגולטור, מיו"ר הרשות לניירות ערך, שמוליק האוזר, שאני מודה, נפגשנו בעניין אחר והעליתי בפניו את הדבר הזה, זה היה בדיוק כמה שעות אחרי שהגשתם לבית המשפט את חוות הדעת שלכם, שאני מודה שהיא מידתית והגיונית והיא כללה גם את האזהרות וגם למה אתם לא יכולים ולמה כן כדאי לשים לב לדברים אחרים.

שלי יחימוביץ': אבל זה לא יכול להיות שהרשות לניירות ערך בהחלטות שלה תהיה מין מדען אובייקטיבי שלא בודק ומתכלל לתוך ההחלטות שלו גם את גורלו של המשק הישראלי.

שלי יחימוביץ': הרי הרשות לניירות ערך לא קיימת במדינה זרה.

שלי יחימוביץ': כמו שבשעתו הכנסנו לחוק בנק ישראל גם סעיף, שסטנלי פישר התנגד לו והתקומם נגדו, אבל הכנסנו אותו, של אחריות בנק ישראל לשוויון תעסוקתי במשק וכן הלאה וכן הלאה, גם כאן.

שלי יחימוביץ': זה לא יכול להיות שכל רגולטור או כל משרד יפעל כאילו הוא איזה יחידה שמרחפת לה בחלל, הזיקה חייבת להיות למה שמתרחש בישראל.

שלי יחימוביץ': לכן גם הייתי רוצה לבקש משמוליק התייחסויות - - -

משה גפני: שמוליק, הכוונה להאוזר, יושב ראש הרשות לניירות ערך.

שלי יחימוביץ': כן, ליו"ר הרשות לניירות ערך, מר האוזר - - -

איילת נחמיאס ורבין: פרופסור, למקפידים.

שלי יחימוביץ': סליחה, ראש הרשות לניירות ערך, פרופ' שמואל האוזר - - -

משה גפני: לא ביקשתי כזאת אריכות.

איילת נחמיאס ורבין: בכל מקרה זה לא יכול להיות יותר ארוך מהשם שלי.

שלי יחימוביץ': מעולם לא אמרו את התארים שלך ביסודיות כזאת, בזכות יושב ראש הוועדה.

שלי יחימוביץ': אני רוצה לדעת איזה מגבלות אתם שמים בדרך.

שלי יחימוביץ': אני רוצה למשל לדעת שמוסדיים, שהתנגדו לעסקה הזאת, לא ייענשו באיזה שהיא צורה על ידי מיילן.

שלי יחימוביץ': אנחנו כבר יודעים, לפחות על שניים, על מיטב דש וגם כלל, נדמה לי - - -

איילת נחמיאס ורבין: אני חושבת שהם עוד לא הוציאו חוות דעת.

שלי יחימוביץ': אבל אנחנו יודעים שיש משקיעים מוסדיים שמתנגדים לעסקה הזאת ואנחנו רוצים לדעת שהם לא יספגו עונשים ממיילן.

איילת נחמיאס ורבין: לא, אני חושבת, אם לחדד את זה, ששלי מדברת על בעלי המניות הפרטיים.

איילת נחמיאס ורבין: זאת אומרת אנחנו, קופות הגמל שמוחזקים על ידי המוסדיים.

שלי יחימוביץ': כן.

מיקי לוי: לכאורה מי שלא ימכור בעתיד ויחסלו עתידית את החברה בבורסה הישראלית.

שלי יחימוביץ': ועוד דבר אחד, ואני לא יודעת איך בדיוק נעשה את זה, אבל בזה אנחנו צריכים לשבור את הראש, איך אנחנו מבטיחים את עתידם של העובדים ודואגים לזה ששום עובד לא יפוטר מעבודתו ובוודאי שמפעל לא יימחק מישראל.

משה גפני: תודה רבה.

משה גפני: איילת נחמיאס ורבין.

איילת נחמיאס ורבין: אני אשתדל בעיקר להוסיף על שלי, כדי לא לחזור על הדברים.

משה גפני: כן, הדיון הוא קצר.

איילת נחמיאס ורבין: אני יודעת, כבוד היושב ראש, אבל אתה יודע שאני הייתי נודניקית בעניין הזה, בלתי נלאית, בגלל באמת העניין שהוא מאוד חשוב בעיניי.

איילת נחמיאס ורבין: אני גם יושבת ראש שדולת התעשייה הישראלית בכנסת ואני מאוד גאה שאני מגיעה מהעולמות האלה וצריך להגיד שבמידה רבה פריגו, שהגיעה לארץ אחרי שהיא רכשה ברכישה, לא עוינת, צריך להגיד, את האגיס, רכישה עוינת, השתלטות עוינת, צריך להגיד, זה לא סתם נשמע כמו דבר אגרסיבי, זה דבר אגרסיבי ודורסני ומיילן התנגדה רק לפני כמה חודשים כשטבע ניסתה לעשות לה את אותו דבר.

איילת נחמיאס ורבין: זה מרגיש קצת כמו מגרש משחקים של ילדים.

איילת נחמיאס ורבין: הסיבה שאני באמת נדנדתי בעניין הזה זה בגלל שאני גם מגיעה מהעולמות האלה, שאם אני הייתי עושה, כדירקטורית בעברי, מה שמיילן עשתה, אני כבר הייתי, ואני אמרתי את זה לפרופ' האוזר, ויש לי המון הערכה לרשות ניירות ערך, אני חושבת שהם רגולטור, תסלח לי, שמוליק, שאני אומרת באמת את המחמאות של הארגון שאתה עומד בו, כשאתה נוכח בו - - -

שלי יחימוביץ': פרופ' שמואל האוזר.

איילת נחמיאס ורבין: פרופ' שמואל האוזר, יושב ראש הרשות לניירות ערך, שאני באמת תמיד מעדיפה להיות בצד של התשקיפים שם ושל ההנפקות מאשר בכל צד אחר בעולם, זה ברור לגמרי, אני באמת חושבת שמדובר ברגולטור מצוין, אבל אם אני הייתי עושה את מה שמיילן עשתה, קרי לא להגיש מתווה הצעת רכש במדינה שבה נמצאת החברה שאותה אני רוצה לרכוש אני כבר הייתי נמצאת לכל הפחות מול מותב אכיפה מנהלי, שזה חוק שנחקק פה לפני שאני הייתי בכנסת.

איילת נחמיאס ורבין: זה חוק מאוד מאוד חשוב, אגב, גם כדירקטורית שהייתה צריכה מדי פעם להחזיק את הכיסא ולהגיד 'רגע האם אני אגיע למותב אכיפה מנהלית או לא אגיע למותב?' זה בסדר גמור, אני חושבת שזה סוג של גרזן שחשוב שיהיה בשוק ניירות הערך הישראלי.

איילת נחמיאס ורבין: אני מבינה את המורכבות שמתמודדת איתה הרשות, וגם הבורסה, שלא נמצאת כאן, בהיבט הזה שאנחנו צריכים למצוא את הדרך ולעודד חברות גלובליות נוספות להגיע לישראל.

איילת נחמיאס ורבין: אבל היום, בזמן הזה, אנחנו צריכים לשאול את עצמנו האם זאת הדרך והאם לכך התכוונו, שיגיעו לכאן חברות כמו מיילן ויתנו להם הקלות בעת הרישום למסחר הכפול בישראל.

איילת נחמיאס ורבין: גם אני ישבתי עם פרופ' שמואל האוזר, יושב ראש הרשות לניירות ערך, בשבוע שעבר ובאמת גם לנו היו הרבה מאוד נושאים על השולחן והנושא הזה תפס חלק גדול מזמננו, כי זה לא רק העניין של הממשל התאגידי ששלי הזכירה אותו, אלא שבידי רשות לניירות ערך, ובצדק, גם אתה שאלת אותי היושב ראש, לפני שכינסנו את הישיבה, 'מה בעצם אני יכול לעשות?' התשובה היא די ברורה.

איילת נחמיאס ורבין: בסופו של דבר כשמגיעה חברה לכאן, ואנחנו רוצים לעודד חברות, ואני גם, אני מסתכלת ואני אומרת איך אני מעודדת חברות להגיע לכאן, האם זאת הדרך שבה אני רוצה לעודד?

איילת נחמיאס ורבין: כלומר לא הוגש מתווה הצעת רכש ולמרות מה שאמרו לי מהרשות לניירות ערך ואני חוזרת למה שאמרתי קודם, אם אני הייתי עושה את מה שהם עשו, שכאילו לכאורה הם פרסמו, יש להם דוחות כספיים ויש מתווה במדינת המקור וכו' וכו', אם אני הייתי עושה את זה כמובן שאני כבר הייתי בעולמות אחרים.

איילת נחמיאס ורבין: ליושב ראש רשות ניירות ערך יש שיקול דעת, איזה סוג הקלות ופטורים, בהנחה שנגיד אומרים שבכלל התקיימו התנאים לרישום כפול למסחר של מיילן בישראל.

איילת נחמיאס ורבין: נניח שבכלל הם התקיימו, אחרי שהם התקיימו הוא יכול להחליט האם הוא נותן להם הקלות.

שלי יחימוביץ': ואיזה סנקציות.

איילת נחמיאס ורבין: יקירתי, אנחנו כבר לא בעולמות של סנקציות, כי נניח שאנחנו אומרות, אוקיי, הם לא רוצים להטיל סנקציות, הם רוצים לעודד חברות.

שלי יחימוביץ': לא, אם הם עוברים על חוק רשות ניירות ערך, האם יש כוונה להטיל סנקציות.

איילת נחמיאס ורבין: אני כבר טוענת שהם עברו.

איילת נחמיאס ורבין: אז אני אומרת, איזה סוג חברות, איזה הקלה אני נותנת להם.

איילת נחמיאס ורבין: אני רוצה להבטיח את התעסוקה של תושבי - - -

משה גפני: ברור.

איילת נחמיאס ורבין: רגע, צריך להגיד.

איילת נחמיאס ורבין: אמרה מיילן, הודיעה, לא רק עודף הזיקה של טבע לישראל הפריע לה, היא אמרה שאם היא תרכוש את פריגו יהיו לה הטבות בסינרגיות בסך 800 מיליון דולר.

איילת נחמיאס ורבין: מאיפה אתה חושב שמגיעה הסינרגיה הזאת, אדוני יושב הראש?

איילת נחמיאס ורבין: בסופו של דבר אחד המפעלים, ששם יש פעילות חופפת, בין מיילן לפריגו, מפעל שנקרא API, הוא דווקא לא בירוחם, הוא ברמת חובב, זה איזה שהיא תעשייה של מוצרים לתעשיית הפרמצבטיקה, חומרי גלם לתעשיית הפרמצבטיקה, אתה אומר לעצמך, רגע, מה יעשו אותם עובדים?

איילת נחמיאס ורבין: אני רק רוצה לסיים, לא יכול להיות, בהנחה שאנחנו כולנו נמצאים באותו - - - ואני אומרת פה, בשולחן הזה, כי גם זה יגיע לשולחנו של יושב הראש בקרוב, אני מניחה, אנחנו רוצים בורסה חזקה בישראל, כל אחד מהיושבים כאן בחדר וגם מי שצופה בנו צריך בורסה חזקה בישראל, עם חברות חזקות ומשמעותיות - - -

<שמואל האוזר: לא בצורה הזאת.

איילת נחמיאס ורבין: אבל לא יכול להיות שאם הם כבר באים לישראל אני מצפה שתהיה כאן

איילת נחמיאס ורבין: התחייבות לרישום ממושך, שלא יהיה מחיר בצדו, למשל של סנקציות על בעלי המניות הפרטיים, שתבוטל גלולת הרעל לאלתר, לאלתר, לא יכול להיות שביטול גלולת הרעל יהיה לאחר - - - בסדר, אני אישה, אני אחכה.

משה גפני: לא, לא.

משה גפני: תגידי, מה קרה לך?

איילת נחמיאס ורבין: אני צוחקת.

איילת נחמיאס ורבין: היושב ראש, אתה כבר קצת למדת להכיר אותי.

משה גפני: שלושת רבעי למדתי.

משה גפני: נשאר רבע.

איילת נחמיאס ורבין: ביטול גלולת הרעל שבעצם מקנה המון כוח להנהלה ואנחנו רואים את ההתנהלות הכוחנית של ההנהלה הזאת, אנחנו רואים את ההתכתבויות בין טבע למיילן, חייב להיעשות לפני כן.

איילת נחמיאס ורבין: אנחנו חייבים להבין יותר מכל דבר אחר, כשפריגו נכנסה לישראל, אדוני היושב ראש, אני אקדים את יושב ראש רשות ניירות ערך, מר שמואל האוזר - - -

משה גפני: פרופ'.

איילת נחמיאס ורבין: פרופ' שמואל האוזר, אני אקדים ואני אומר, אני יודעת שיש כל מיני משאים ומתנים שמתקיימים עם מיילן וזה בסדר, זו העבודה של הרשות לניירות ערך.

איילת נחמיאס ורבין: כשפריגו הגיעה לישראל בהשתלטות לא עוינת, אבל היא השתלטה על החברה, גם לא היה ברור ומובן מאליו שכשהיא רכשה את האגיס שהיא תקשור את חייה במדינת ישראל ובעיקר בדרום הארץ.

איילת נחמיאס ורבין: היא השקיעה רק לאחרונה 30 מיליון דולר במפעל חדש, היא קשרה את חייה בישראל.

איילת נחמיאס ורבין: עודף זיקה לישראל בתעשייה, כל תעשייה שהיא, כמעט אני אומרת, בלי יוצא מן הכלל, למעט אולי הימורים ודברים מהסוג הזה, כל תעשייה שקושרת, בוודאי תעשייה מסורתית, אנחנו צריכים לחבק אותה, לכבד אותה, לעזור לה.

איילת נחמיאס ורבין: באמת, אני יודעת שליושב ראש רשות לניירות ערך - - -

משה גפני: אבל את ברורה לגמרי.

איילת נחמיאס ורבין: אני ברורה?

איילת נחמיאס ורבין: אז אני אסיים.

שלי יחימוביץ': אבל היא אומרת דברי טעם.

משה גפני: דברי טעם ממש.

משה גפני: גם את אמרת דברי טעם וגם היא אומרת דברי טעם.

משה גפני: הנושא ברור לגמרי.

איילת נחמיאס ורבין: אני אגיד לך.

איילת נחמיאס ורבין: אני אומר מילה אישית, אני מסתובבת עם זה מאז הפנייה שקיבלתי מראש מועצת ירוחם, מיכאל ביטון, שהוא חבר מאוד אהוב ויקר, באמת.

איילת נחמיאס ורבין: קיבלנו את הפנייה ממנו ממש בערב אחד החגים - - -

משה גפני: אני מבין שהסגנית שלו כאן.

איילת נחמיאס ורבין: כן, טל, ממלאת המקום שלו.

איילת נחמיאס ורבין: אני רוצה להגיד לך משהו, אני מסתובבת עם הדבר הזה, באמת, בלי להגזים, יום ולילה עם חרדה שאנחנו בסוף נגיע לרגע האחרון ומשהו יקרה פה ואנחנו לא נסייע בידי רשות לניירות ערך למנוע את מה שצריך כנראה לא לקרות.

משה גפני: מי מייצג את חברת פריגו?

מיקי לוי: תורי.

משה גפני: סליחה, חבר הכנסת מיקי לוי.

מיקי לוי: אני אשתדל לקצר ולא לחזור.

מיקי לוי: גם אני קיבלתי מכתב מראש העיר ובעקבות זה פניתי אליך.

מיקי לוי: אמרת לי כבר שיש שתי פניות של חברות כנסת בעניין.

משה גפני: נכון.

משה גפני: ראה כאילו גם אתה פנית.

מיקי לוי: זה בסדר, אין לי בעיה עם העניין הזה.

מיקי לוי: נוסף על ה-1,200 כבר סיכמנו שעוד 1,000 עובדים תומכי לחימה, מסביב, מאוד מאוד חשוב.

מיקי לוי: צריך להבין שה-10 מיליארד שקל האלה הם מובנים, או הם כוללים את הפנסיות שלנו, כוללים את הגמל, את קרנות הנאמנות, תעודות סל ועוד כמה וכמה ניירות שאנחנו כולנו, שהם שייכים לנו בתוך הסכום הזה של הרכישה.

מיקי לוי: גם אנחנו מסכנים בעניין הזה את מדינת ישראל.

מיקי לוי: ניסיון הקנייה של טבע את מיילן, הם הקימו איזה שהוא גוף נוסף כמו איזה שהיא קרן, ששם היא מחזיקה במרב ניירות הערך ולא מאפשרת לטבע לקנות אותה, וזה בסדר, אין לי בעיה עם העניין הזה, מתוך הבנה שאם טבע תקנה זה יישאר פה, זה לא ייצא החוצה להודו ואין בכלל ספק שמיילן מבקשת להשתלט על פריגו.

מיקי לוי: נאמר, 21 מפעלים יש לה בהודו, מה הבעיה להעביר שני מפעלים מכאן להודו?

מיקי לוי: מחיר של עובד ישראלי הוא לפחות ארבעה עובדים בהודו.

איילת נחמיאס ורבין: הם מציינים את זה, אגב - - -

מיקי לוי: לכן הסכנה היא ממשית, של העברת המפעל להודו ויש חשש באמת מהשתלטות עוינת, ובעוד ארבע שנים, אני לא יודע איפה אנחנו נהיה.

מיקי לוי: ישבתי גם עם שמוליק.

מיקי לוי: הנה, אני קורא לך שמוליק, מתוך זה שישבנו הרבה פעמים, ודיברנו איך אנחנו יכולים לסייע ולעזור לגבי חסינותה ופריחתה של הבורסה הישראלית.

שלי יחימוביץ': ואני חשבתי שאני מיוחדת במינה, שמוליק.

איילת נחמיאס ורבין: שלי, אני רוצה להגיד לך, פה אין ויכוח שאת מיוחדת במינך, את יכולה להיות רגועה.

שלי יחימוביץ': לא, פתאום אני רואה ש - - -

מיקי לוי: ואין בכלל ספק שצריך לסייע לאיזה שהוא תוואי השקעות אחר מאשר בנדל"ן של אזרחי מדינת ישראל וזה כנראה התוואי.

מיקי לוי: אבל, שמוליק, אתם חייבים לבדוק.

מיקי לוי: אני יודע שנתתם חוות דעת לבית המשפט, מיילן לא פרסמה דוחות כספיים ותשקיף ויש לה שני סוגים של ניירות ערך, איילת דיברה על העניין הזה והם מבקשים הקלה בעניין הזה, שזה ייחשב כאילו נייר ערך אחד.

מיקי לוי: לכן אני אומר לך, כרגולטור, אחד היחידים באמת שאני מעריך אותו, רגולטור לכל נושא ניירות ערך, אני מאוד מאוד מעריך אותך, אמרתי לך את זה גם בעבר, והרשות שאתה מנהל דופקת כמו שעון שוויצרי ואנשיך שמגיעים לכאן זוכים להגנה מכולם, כמעט ואנחנו לא מחטיפים להם - - -

משה גפני: אתה לא מדבר על העתיד.

משה גפני: עד עכשיו.

מיקי לוי: כן, עד עכשיו, לך תדע מה יילד יום.

מיקי לוי: ולכן אנחנו מבקשים ממך שתשקול לא לתת את ההקלה הזו.

מיקי לוי: אם אתה לא נותן את ההקלה הזו אנחנו כמעט בולמים את מגמת ההשתלטות העוינת.

שלי יחימוביץ': נכון.

מיקי לוי: לא יהיה להם שום תמריץ.

איילת נחמיאס ורבין: למה הם לא באים ואומרים שהם יבטלו?

איילת נחמיאס ורבין: למה לא פשוט לבוא ולהגיד - - -

מיקי לוי: או לחילופין שיבואו ויתנו התחייבות בכתב, אני לא יודע כרגע למי, שהם לא מעבירים את המפעלים או את ההשקעות שלהם ממדינת ישראל ב-15 השנים הבאות.

איילת נחמיאס ורבין: אני אגיד לך מה הם לוחשים, הם לוחשים את זה בטענה שהם חברה ציבורית.

מיקי לוי: הם מבלבלים את ה - - - לא רציתי להגיד את המילה.

מיקי לוי: לא ייתכן - - -

משה גפני: תודה.

משה גפני: בבקשה, שם ותפקיד לפרוטוקול.

<אברהם וול: אני יועץ משפטי של חברת פריגו.

<אברהם וול: אני לא אוסיף בנוגע לנושא העובדים כי אין לי מה להוסיף על מה שאמרו חברי הכנסת הנכבדים ומה שבוודאי יגידו יושבי ראש ועדי העובדים, אבל כן ממש בקצרה, כי אני מבין שהדיון קצר, אני אדבר על זווית אחת של שוק ההון שאני כן חושב שיושב ראש רשות ניירות ערך או רשות ניירות יכולים לפעול בה.

<אברהם וול: אני מדבר על זה שבהצעה שתלויה היום קיים איום שבא ואומר שבעלי מניות שלא ימכרו את המניות שלהם בפריגו ויקבלו את ההצעה של מיילן יישארו עם מניות של פריגו שיימחקו ממסחר.

<אברהם וול: מיילן אומרת שמחר בבוקר, אם היא תשתלט, היא תמחק אותם ממסחר בישראל וארצות הברית, זה 10 מיליארד שקל של כספי פנסיה והשקעות אחרות.

<אברהם וול: זו המניה השנייה בגודלה בבורסה וזה איום שבעינינו הוא בלתי חוקי.

<אברהם וול: אני מבין את המורכבות של הרשות לניירות ערך בכל מה שקשור בנושא יחסי עבודה וצריך לראות איך התנאים האלה ייקבעו, אבל אני חושב שבנקודה הזאת שהיא מאוד מאוד פשוטה לא יכול להיות ספק שהרשות יכולה לעשות צעד ואני אגיד כיצד.

<אברהם וול: פעם אחת החוק מחייב את מיילן להיות רק עם סוג מניות אחד כשהיא נרשמת למסחר, ואפשר להגיד בצורה מאוד פשוטה, זה החוק, אין אף חברה שנרשמה עם שני סוגי מניות מונפקים בהון שלה, תפתרו את הבעיה ותבואו הנה.

<אברהם וול: והפעם השנייה, הסעיף שמכוחו הרשות מתבקשת לתת את הפטור אומר ככה, 'הרשות רשאית לפתור מהוראות שונות' וכו', 'אם ראתה כי נכון לעשות כן בנסיבות העניין והיא רשאית להתנות את מתן הפטור בתנאים'.

<אברהם וול: אני חושב שזו ההזדמנות שהרשות, לפני שהיא נותנת את הפטור הזה, פעם אחת תשקול את נושא התעסוקה ואת ההתחייבויות שניתנו בקשר לכך, פעם שנייה היא תשקול את העובדה שמדובר בחברה שהיא חברה מפרת חוק, עדיין היום, אחרי חודש וחצי, פעם שלישית, שהיא תתנה את זה בכך שהאיומים על בעלי המניות ועל כספי הפנסיה של כולנו יוסרו.

<אברהם וול: תודה רבה.

משה גפני: ועד העובדים, אני מבקש בקצרה.

<אהובה חסין אברג'יל: אני אייצג גם את המפעל בירוחם.

<אהובה חסין אברג'יל: אהובה חסין, יושבת ראש האתר ברמת חובב.

משה גפני: בסדר, את מדברת גם על ירוחם.

משה גפני: בבקשה.

<אהובה חסין אברג'יל: אני אדבר בכללית.

<אהובה חסין אברג'יל: אני אתחיל ואומר שאני באמת אבקש להפסיק ולראות אותנו כמספרים אלא כבני אדם, כאנשים שקמים כל בוקר לעבודה.

<אהובה חסין אברג'יל: אנחנו מחזיקים בשני אתרים 600 עובדים חוץ מתומכי הלחימה, כפי שהציג את זה מיקי - - -

משה גפני: חבר הכנסת מיקי לוי.

מיקי לוי: מיקי.

מיקי לוי: מיקי זה אחלה.

<אהובה חסין אברג'יל: יש פה עניין מאוד מורכב.

<אהובה חסין אברג'יל: יש פה שני יושבי ראש שלמעשה בחודשים האחרונים, במקום לעסוק במלאכתנו ולבוא כראוי ולעבוד במקום עבודה שקט מסתובבים עם סכין מונפת מעל צווארנו.

<אהובה חסין אברג'יל: יש פה חוסר ודאות לעתיד של משפחות שלמות, מה גם ששני המפעלים האלה מחזיקים בקרוב ל-70% אנשים שהם תושבי ירוחם, שהוא יישוב קטן שיש כבר סכנת איום של סגירת מפעל אחד גדול.

<אהובה חסין אברג'יל: אין מקום להכיל את האיום הזה גם כן.

<אהובה חסין אברג'יל: יש פה עניין של אנשים שעובדים כאן שנים, מצעירותם, אנחנו לא יכולים להתעלם מהעובדה שאנחנו עובדים במקום עבודה שהוא באיזה שהוא מקום פצצה מתקתקת, בלי תוספות סיכון, כל הזמן משווים את השכר שלנו לעלות הייצור בעודף, לא מרוויחים כאן

<אהובה חסין אברג'יל: משכורות עתק - - -

שלי יחימוביץ': מה השכר הממוצע?

<אהובה חסין אברג'יל: השכר הממוצע לעובד מפעיל שעובד גם משמרות, שכר הבסיס הוא 6,000 שקלים, אני לא באה ממקום של להלין על תנאי ההעסקה שלנו, אלא להיפך, זה שכר בסיס, יש המון הטבות סוציאליות מסביב - - -

שלי יחימוביץ': טוב מאוד.

<אהובה חסין אברג'יל: כן.

<אהובה חסין אברג'יל: פריגו, מאז שרכשה אותנו הגענו לנקודות ולשיאים טובים שלא הכרנו קודם.

<אהובה חסין אברג'יל: אני ארשה לעצמי להשתמש בזה שאני אישה ואני מייצגת את כלל העובדים, אני נושאת בתפקיד של יושב ראש.

<אהובה חסין אברג'יל: 50% מהמפעל שלי באתר שלנו, רובו מורכב מנשים, כל בעלי התפקידים במפעל הזה הם נשים, החל מסמנכ"לית התפעול, מנהלות מו"פ, זה מקום עבודה שנותן לי כאישה - - -

שלי יחימוביץ': מה את עושה?

<אהובה חסין אברג'יל: אני גם יושבת ראש הוועד ואחראית על תיעוד הוולידציות במחלקת ההנדסה.

שלי יחימוביץ': כמה שנים את עובדת?

<אהובה חסין אברג'יל: אני עובדת 10 שנים.

<אהובה חסין אברג'יל: זה מקום עבודה שאני באמת כאמא לילדות מרגישה בטוחה, יכולה להיות גם אמא וגם לשאת בשני תפקידים, זו לא משרה פשוטה לאישה ואני עדיין עושה את זה בהצלחה כי זה מקום תומך ומפרגן לנשים.

<אהובה חסין אברג'יל: זה לא מובן מאליו.

<אהובה חסין אברג'יל: אני יכולה גם להגיד שמההיכרות שלי בכל רמת חובב, בכל הדרום, אני יושבת הראש היחידה.

<אהובה חסין אברג'יל: זה אומר משהו על המפעל שבו אנחנו עובדים.

<אהובה חסין אברג'יל: אנחנו לא רוצים לאבד את זה, אנחנו לא רוצים לצאת במחאות, אנחנו לא רוצים לעשות השבתות, יש לנו משהו טוב בידיים, תנו לנו להמשיך ולכבד את עצמנו.

משה גפני: תודה רבה.

משה גפני: טל אוחנה, סגנית ראש המועצה בירוחם.

<טל אוחנה: שלום לכולם.

<טל אוחנה: תודה לך, יושב הראש, על כינוס הוועדה ולחברות הכנסת שעבדו שזה יובא לסדר היום.

<טל אוחנה: אני אגיד מספר נקודות בקצרה.

<טל אוחנה: אחת, פריגו היא עוגן תעסוקתי משמעותי בירוחם, לא רק מכיוון שהיא המעסיק הגדול ביותר, אלא גם מעצם העובדה שהיא מיקמה את מחלקת המו"פ שלה, המפעל היחיד כמעט באזור שמיקם את מחלקת המו"פ בתוך ירוחם, מה שאפשר למהנדסים, כימאים, ביולוגים ואחרים מבני ירוחם וכאלה שהגיעו מבחוץ לעבוד בתוך היישוב.

<טל אוחנה: לפני מספר חודשים, כבוד הרב, כינס אותנו השר דרעי, ממש עם היכנסו לתפקיד שר הכלכלה והמשרד לפיתוח הנגב והגליל, כנס חירום שהתקיים בעיירה השכנה דימונה, לאור אחוזי האבטלה ההולכים וגואים הוא בא בזעקה לכל אנשי המקצוע שישבו ליד ואמר 'אני רוצה פתרונות מיידיים'.

<טל אוחנה: הדבר קרה בחודש יוני, אנחנו בסופו של חודש אוקטובר, שום דבר לא נעשה עד כה, בעוד שביוני עמדנו על 13% אבטלה היום אנחנו על 15.5% והמגמה הולכת וגדלה.

<טל אוחנה: אני באמת רוצה לשאול בעת הזו היכן משרדי הממשלה שאמורים אולי להתכונן לתרחיש של אותה השתלטות עוינת שתיארו פה מסביב יושבי השולחן ולא רק הטענות כלפי הרשות לניירות ערך שתיארה ממש בדיוק נרחב חברת הכנסת יחימוביץ.

<טל אוחנה: לא נשמע קולם של משרדי הממשלה בעת הזו.

<טל אוחנה: אנחנו הוכחנו למדינת ישראל שאנחנו יודעים לקחת אחריות, כלל תחומי החיים בעיירה הקטנה והמיוחדת שלנו נמצאים במגמת צמיחה, אבל כלל ההישגים שלנו, גם בחינוך, גם ברווחה, גם בדיור, אין להם תוחלת ללא תעסוקה איכותית ואני פונה לכל מי שיושב סביב השולחן הזה למנוע את המהלך.

משה גפני: תודה רבה.

משה גפני: יושב ראש הרשות לניירות ערך, פרופ' שמואל האוזר.

<שמואל האוזר: תודה, אדוני, ותודה על כל הדברים, אני מודה לך שהזמנת אותנו.

שלי יחימוביץ': לא באו ממיילן?

איילת נחמיאס ורבין: לא הגיעו ממיילן?

איילת נחמיאס ורבין: אין נציג של מיילן?

שלי יחימוביץ': לוביסטים של מיילן?

משה גפני: מה לך וללוביסטים?

מיקי לוי: מה לוביסטים?

מיקי לוי: הם צריכים משהו?

מיקי לוי: כשהם יצטרכו הם יבואו.

שלי יחימוביץ': ארז עושה לי 'לא' בפאניקה.

איילת נחמיאס ורבין: לי לובי לא עושה פאניקה, גם את לא צריכה - - -

שלי יחימוביץ': לא, אמרתי שארז עושה בפאניקה.

מיקי לוי: איילת, זה ברור לחלוטין.

איילת נחמיאס ורבין: אבל באמת מיילן לא הגיעו?

משה גפני: לא הגיעו.

שלי יחימוביץ': טוב, כנראה שהם באמת לא סופרים אותנו.

איילת נחמיאס ורבין: זה כנראה לא מעניין אותם.

שלי יחימוביץ': הם כנראה בטוחים שהם יקבלו מה שהם רוצים ואין להם שום בעיה.

משה גפני: שמוליק, בבקשה.

<שמואל האוזר: אנחנו שומעים ואני חושב שדברים מאוד חשובים נאמרים פה ואנחנו ערים להם ואני חושב שהם בצדק מועלים, אבל אני רוצה להציג נקודת מבט קצת אחרת, נקודת מבט שלנו.

<שמואל האוזר: זו סוגיה מורכבת.

<שמואל האוזר: היא סוגיה מורכבת לא רק בתחום הסמכויות שלנו, גם מחוץ לתחום הסמכויות שלנו.

<שמואל האוזר: אני מדגיש את זה כי יש לנו סמכויות, אנחנו פועלים במסגרת הסמכויות שלנו, זה מה שאנחנו צריכים לעשות, את הסמכויות האלה אנחנו יכולים לקחת גם בגדר פרשנות, אבל אנחנו לא יכולים לקחת מעבר לזה, מעבר לזה יש גם בית משפט.

<שמואל האוזר: אני חושב שההתנהלות שלנו עד היום, גם בעניין הזה וגם במקרים קודמים, היא התנהלות שאנחנו חושבים שהיא עקבית עם תכלית העניין ואני רוצה להסביר גם מה התכלית.

<שמואל האוזר: היא קודם כל עקבית עם מקרים בעבר.

<שמואל האוזר: פריגו במידה רבה כשהגיעה לישראל הייתה דומה למקרה של מיילן, במידה רבה.

איילת נחמיאס ורבין: כן, אבל הם ביטלו מיד את ה - - -

<שמואל האוזר: אני לא מקל, אמרת דברים שאני שמעתי ואני חושב שהם ראויים באמת להתייחסות ואני אתייחס, אני גם אתן למנהל מחלקת ההגבלים שלנו קצת להרחיב, אבל אני רוצה קצת קודם לדבר על העיקרון.

<שמואל האוזר: ההתנהלות שלנו היא התנהלות עקבית, פריגו בזמנו גם היא באה לכאן, גם היא עשתה הצעת רכש, גם שם היו חששות, היא התחייבה לשלוש שנים שהיא תהיה ברישום כפול, גם מיילן מתחייבת לשלוש שנים, ההיפך, מיילן אפילו גם עם הצעת רכש לא תצליח להתחייב לשנה, אבל יש עוד דברים.

<שמואל האוזר: אני לא רוצה בשום פנים ואופן להגיד שזה מקרה זהה, אבל יש בו קווי דמיון מאוד בולטים ויש חשיבות להתנהלות עקבית מצדנו, לא רק במקרה של פריגו אלא בכלל, במקרים לכלל החברות.

איילת נחמיאס ורבין: על זה אני לא אתווכח איתך.

<שמואל האוזר: בדרך היו גם הרבה מאוד חברות.

<שמואל האוזר: ההבדל העקרוני שבגללו מתנהל הדיון, שפריגו זה היה הצעת רכש ידידותית וזו הצעת רכש עוינת.

<שמואל האוזר: אני רוצה גם להזכיר את עניין הרישום הכפול, יש לו חשיבות ואני אומר את המישור העקרוני לפני שאני נכנס לעניין המשפטי.

<שמואל האוזר: כל חוק הרישום הכפול בא על רקע זה, נדמה לי, אדוני, אתה היית עוד בתקופה הזאת, בא על רקע זה שהיו הרבה מאוד חברות שהלכו לגייס בחו"ל ואמרנו בוא נגייר אותן וחוק הרישום הכפול בא ואמר שאנחנו רוצים להביא אותם.

<שמואל האוזר: אם אנחנו רוצים שהם יישארו פה, בגלל שאם הם ירשמו כאן יש סיכוי להשאיר את הפעילות שלהם - - -

משה גפני: מה זה הגיור הזה?

איילת נחמיאס ורבין: זה גיור אורתודוקסי, זה גיור כהלכתו, אדוני היושב ראש.

איילת נחמיאס ורבין: תהיה רגוע.

איילת נחמיאס ורבין: זה לא רפורמי ולא קונסרבטיבי.

<שמואל האוזר: אתה לא היית - - -

איילת נחמיאס ורבין: הריני להבטיח לך, הנה, אברמי גם יכול להיות רב.

<קריאה: אבל במקרה הזה - - -

משה גפני: הבנתי, סתם אמרתי, לא, בגלל שאם יש פה עיתונאי חרדי, אז מה שאמרת עכשיו זה באמת חשוב מאוד, שאני אישרתי את הגיור.

איילת נחמיאס ורבין: אבל גיור אורתודוקסי.

משה גפני: מי אמר?

איילת נחמיאס ורבין: אני אומרת גיור כהלכתו, תאמין לי.

<שמואל האוזר: בכל אופן, החשיבה הייתה חשיבה כללית.

<שמואל האוזר: בואו נניח משהו תיאורטי, נניח לרגע שחס וחלילה יהיה פה מפעל כמו פריגו שהוא הולך, אבל היו עוד 20 מפעלים אחרים שאולי יישארו פה, אז צריך לראות במאזן מה טוב למדינת ישראל.

<שמואל האוזר: זה אני אומר באופן כללי.

<שמואל האוזר: אני משוכנע, דרך אגב, שעורך דין וול, שהוא מייצג את פריגו, שהוא היה יכול לטעון טענות טובות מאוד גם לטובת מיילן ואני פה רוצה להזכיר ליושב ראש ולחברי הכנסת, אנחנו בעצם התבקשנו להגיש את עמדתנו לבית המשפט.

<שמואל האוזר: בעמדתנו לבית המשפט פרשנו את כל השיקולים לאורך ולרוחב, גם מנקודת מבט של פריגו, וההחלטה שעשינו היא החלטה עקבית עם כל ההחלטות שעשינו עד אז והכול במסגרת הסמכויות, על זה מדובר.

<שמואל האוזר: ברשותך, אני רוצה לתת שלוש דקות גם למוטי ימין שירחיב.

משה גפני: אני אאפשר, כן, אני רק רוצה להגיד לפני זה משהו.

משה גפני: אני מדבר מבחינתי כניהול הוועדה, אני לא נתתי בקדנציה הקודמת שלי, בדברים שלא נוגעים לוועדת הכספים, שעובדים ייפגעו.

משה גפני: זה היה עם פרי גליל, זה היה עם נעלי בריל, זה לא היה נוגע לי, זה היה נוגע לוועדת הכספים, זה היה נוגע לוועדות אחרות, או שאני לא יודע בדיוק למי זה היה נוגע, וקיימתי ישיבה בפרי גליל, קיימתי ישיבה של כל חברי הוועדה, בסופו של דבר אני שמח שהמפעל לא נסגר.

משה גפני: אני לא יכול, אני גם לא רוצה להאריך, למה אצלי הנושא של העובדים, אני גרתי באופקים, נסגר מפעל אופ אר שהוא היה מפעל עוגן באופקים, אני ראיתי איך שאנשים רעבים ללחם.

משה גפני: אני חושב שפיטורי עובדים זה פיקוח נפש, זה לא דבר שאפשר לעבור עליו לסדר היום ואני ניצלתי את המעמד שלי כדי לקיים את הדיונים האלה.

משה גפני: המקרה הזה, אני לא למדתי אותו עוד, אני רק שמעתי את זה מהן, אני בדקתי, אבל זה מקרה שנוגע אלינו, בגלל שאנחנו חברים, שיהיה רשום בפרוטוקול, באמת כמו שנאמר קודם, אני מעריך את העבודה שלך, זה כבר נושא שנוגע לוועדת הכספים.

משה גפני: אתה רגולטור, אני בשעת מצוקה מצפה מהרשות לניירות ערך שהיא תהיה עם שיניים, שהיא תהיה חזקה.

משה גפני: זה לא המקרה של נעלי בריל, או שהייתי יושב, היה מגיע תקציב משרד הביטחון, הייתי מתקשר לאודי שני, המנכ"ל, ותוך כדי הישיבה, 'אני לא מאשר עד שלא תוציא הזמנה למתפרת העצמאות', זה ניצול הכוח - - -

איילת נחמיאס ורבין: לדברים טובים.

משה גפני: לדבר חשוב, כן.

משה גפני: זה המקרה שבו אני פה בעניין.

משה גפני: אני מצפה ואני מקווה שגם תעשה את זה, אני גם מעריך שתעשה את זה, פה עובדים הולכים להיפגע, הרגולטור פה צריך להיות חלק מהעניין, בגלל שזה משחק שבין חברות, שזה התפקיד של ועדת הכספים.

איילת נחמיאס ורבין: וזה בעולם הסמכויות של הרשות לניירות ערך.

משה גפני: אמרתי.

איילת נחמיאס ורבין: לא, זה עולם הסמכויות של הרשות.

משה גפני: אם זה בעולם הסמכויות של הרשות אז זה גם בעולם הסמכויות שלנו.

איילת נחמיאס ורבין: אז גם הפוך, צודק.

משה גפני: כשאנחנו התערבנו בדברים שזה לא בעולם הסמכויות שלנו, כאן אני רוצה שכל העולם יידע, כולל מיילן, שיידעו, לא יעבור דבר כזה לסדר היום, שלא ישחקו עם הדבר הזה.

משה גפני: מדובר על 1,200 עובדים, גם אם הנתונים הם לא בדיוק מדויקים לכאן או לכאן, כל אחד הוא עולם מלא, במיוחד כשאנחנו יודעים שהמפעלים האלה הם מפעלים טובים.

<קריאה: 1,200 מדויק לחלוטין, 600 ו-600.

משה גפני: בסדר, לכן זה מה שחשוב לי.

משה גפני: לכן הנוכחות שלך כאן עד תום הדיון, שאנחנו עומדים לסיים אותו, היא מבחינתי חשובה, אפילו קריטית.

משה גפני: אתה חלק מהעניין, אנחנו יחד איתך, אתה רגולטור, רגולציה זה לא תמיד דבר שהוא חיובי, בכל מיני רגולציות, אומרים עודף רגולציה והכול, זה המקרה החיובי ביותר שיכול להיות בעניין הזה ואני מצפה שאתה תהיה חזק מאוד ועם שיניים כמו שצריך.

משה גפני: אם לא, נביא את ליצמן, עם טיפולי השיניים.

<שמואל האוזר: אני אתן למוטי, אבל אני רק אגיד, מסגרת הסמכויות שלנו נקבעת כמעט תמיד על ידי הוועדה הזאת והוועדה הזאת מצפה מאיתנו תמיד, ובצדק, שאנחנו נפעל בהתאם לסמכויות שלנו.

<שמואל האוזר: לפעמים יש עניינים שמה לעשות, גם כשהמילה כתובה, בית משפט נדרש לעניין ושם אנחנו נמצאים.

<שמואל האוזר: צריך להבין, זה נמצא בעולמו של - - -

איילת נחמיאס ורבין: אבל בית המשפט, שמוליק, אמר למיילן, 'אתם הפרתם את החוק'.

<שמואל האוזר: גם בעולם הפרשנות - - -

איילת נחמיאס ורבין: על זה לא הייתה פרשנות, הם הפרו את החוק.

<שמואל האוזר: אוקיי, אני גם אשיב לזה, אבל - - -

איילת נחמיאס ורבין: אני מעריכה את מוטי ימין מאוד, אז - - -

<שמואל האוזר: גם אנחנו.

איילת נחמיאס ורבין: כן, בצדק.

משה גפני: שמוליק, אף אחד לא ביקש שתפעלו בניגוד לחוק, להיפך, אבל אתה יודע - - -

איילת נחמיאס ורבין: מי שבינתיים מפר את החוק זה מיילן, נקודה.

איילת נחמיאס ורבין: על זה אין ויכוח.

משה גפני: עורך דין מוטי ימין, בבקשה.

משה גפני: מה התפקיד שלך?

<מוטי ימין: מנהל מחלקת תאגידים ברשות לניירות ערך.

משה גפני: יפה, אני רוצה שזה יהיה לפרוטוקול.

משה גפני: בבקשה.

<מוטי ימין: אני רוצה להקדים ולומר שהדיון שנמצא כאן בפנינו הוא דיון ראוי מאוד, אבל אני לא משוכנע שהחצים שנועדו למצוא את הפתרון מכוונים למטרה הנכונה וכשאני אומר את זה אני מתכוון לשאלת מעמדה של רשות ניירות ערך ביחס לסוגיות המאוד חשובות אולי, מבחינה ציבורית ומבחינה חברתית, אולי אפילו אפשר לומר מבחינה לאומית בנוגע לנתוני התעסוקה בנגב, בירוחם.

<מוטי ימין: יש לנו אמפתיה מאוד מאוד גדולה לטענות שהועלו בהקשר הזה, אבל צריך לזכור, כמו שפרופ' האוזר אמר קודם לכן, שרשות ניירות ערך נדרשת לפעול במסגרת הסמכויות שניתנו לה בחוק.

<מוטי ימין: אם נוכל לאבחן את המצב שהרשות נמצאת בו כרגע, למשל עם מעמדו של בנק ישראל, כפי שהזכירה - - -

שלי יחימוביץ': אז למה אתם לא אוכפים את החוק?

<מוטי ימין: אני אתייחס גם לנקודת האכיפה בהקשר הזה - - -

שלי יחימוביץ': תאכפו את החוק.

<מוטי ימין: הזכרת קודם לכן, חברת הכנסת יחימוביץ, שבנק ישראל קיבל סמכות שאולי אפילו נכפתה עליו, לקחת בחשבון במסגרת שיקוליו גם את הנושא של שוויון תעסוקתי.

<מוטי ימין: לרשות ניירות ערך אין את הפריבילגיה הזאת - - -

שלי יחימוביץ': לא, אבל אתה תתייחס למה ששאלתי.

שלי יחימוביץ': למה אתם לא אוכפים את החוק?

שלי יחימוביץ': את הסמכות שיש בידיכם?

איילת נחמיאס ורבין: סליחה, מוטי, שאני עוצרת אותך, אבל תתייחס לזה, למה מרגע שמיילן לא פרסמה תשקיף שהיא נדרשת על פי, נדמה לי, סעיף 15, היא צריכה לפרסם מתווה הצעת רכש, מרגע שהיא לא פרסמה אותו באמצע ספטמבר למה לא נדרשים לזה?

איילת נחמיאס ורבין: הרי בסופו של דבר אתם הגעתם לבית המשפט ובית המשפט אמר שהם הפרו את החוק.

איילת נחמיאס ורבין: אני מצפה שהרשות תגיד את זה.

שלי יחימוביץ': בואו נתפשר על זה שתעשו מה שאתם צריכים לעשות.

<מוטי ימין: אני חושב שגם המשקיעים בשוק ההון וגם החברות ישמחו לדעת שלא כל הפרה של דיני ניירות ערך גוררת עמה באופן מיידי סנקציה כדוגמת הסנקציה המנהלית שהזכרת קודם לכן.

שלי יחימוביץ': כן, אבל סליחה - - -

משה גפני: שלי, אני רוצה לשמוע אותו עד הסוף.

שלי יחימוביץ': אבל במסגרת טווח היכולות שלכם, במסגרת ההתכתבות שלכם עם החברה הישראלית, יש לכם באמת את המרווח הזה של האם לאכוף מיד או לא לאכוף מיד.

שלי יחימוביץ': וכאן, במסגרת הסמכות שנתונה לכם, בלי שינויי חקיקה בחוק רשות ניירות ערך, יש לכם מרחב תנועה מאוד גדול.

משה גפני: חברת הכנסת יחימוביץ, אני לא בטוח שאני אבקש תשובה על זה.

שלי יחימוביץ': אני לא שמתי סימן שאלה בסוף, שמתי סימן קריאה.

משה גפני: אני לא בטוח שראוי שהם יענו עכשיו, אני מעדיף את השאלה הזאת באוויר.

משה גפני: אני צריך - - - אני לא רוצה אפילו להגיד.

משה גפני: תאמר את הדברים, בבקשה.

<מוטי ימין: אז אני אומר את הדברים תחת הסתייגות שכל הדיון בנושא הזה נמצא גם תלוי ועומד בפני בית המשפט.

משה גפני: אין הסתייגות.

משה גפני: אנחנו מחוקקים.

<מוטי ימין: בסדר, צריך לזכור שנכון להיום עדיין אין הכרעה בנושא.

<מוטי ימין: יחד עם זאת הגשנו עמדה לבית המשפט ואני חושב שלא יהיה נכון להלאות את חברי הוועדה בכל הסוגיות המשפטיות, אני חייב לומר, המאוד מורכבות שהסיטואציה הזו מעלה בפנינו, החל מהשאלה המרכזית שהועלתה לדיון בפני בית המשפט, האם נעשתה כאן הפרה של חוק רשות ניירות ערך, שאלה בהחלט חשובה.

<מוטי ימין: אם וככל שהתשובה לשאלה הזו תהיה שאכן יש כאן הפרה, הרי שבמסגרת מדיניות האכיפה של הרשות ושיקולי האכיפה של הרשות נשקול האם יש מקום לנקוט פה בצעדים נוספים.

<מוטי ימין: זו נקודה אחת.

<מוטי ימין: נקודה שנייה, שהיא כרגע הנקודה הפרקטית, יש לה גם השלכות רוחב, לא רק בסיטואציה של מיילן ופריגו, זה האם תחת ההנחה, בלי שעדיין היא הוכרעה, שנעשתה כאן הפרה של הוראות החוק הישראלי, האם ניתן לאפשר את המהלך הזה.

<מוטי ימין: אנחנו נמצאים בעולם שבו המטרה שלנו כרגולטור היא למנוע עד כמה שניתן חסמים משפטיים ובירוקרטים כדי לאפשר לכוחות השוק לפעול את פעולתם.

<מוטי ימין: בסופו של דבר מה יש בפנינו?

<מוטי ימין: יש לנו כאן הצעת רכש מצד גורם מסוים, בעולם שבו אנחנו מכירים מיזוגים ורכישות, שמי שיידרש להכריע לגביה בסופו של דבר הם בעלי המניות של פריגו.

איילת נחמיאס ורבין: שכבר פורסמו חוות דעת בעניין הזה, גם מה-ISS, גם בארץ - - -

<אברהם וול: שעליהם מאיימים שאם הם יכריעו הם ישאירו אותם עם מניות לא סחירות.

<מוטי ימין: המצב המשפטי דהיום הוא שבעלי מניות בחברה דואלית לעולם לא יכולים לקבל כמובן מאליו את המשך הרישום למסחר בתל אביב.

<מוטי ימין: כל חברה דואלית, ללא קשר לשאלה האם היא כפופה להשתלטות עוינת ניתנת למחיקה מהבורסה בתל אביב בהחלטה של דירקטוריון.

<מוטי ימין: לכן להיצמד לנקודה הזו של האיום, נדמה לנו שזה - - -

משה גפני: טוב.

משה גפני: אני הבטחתי לפרופ' האוזר שלא נאריך יותר מ-13:40 ואני רוצה לסיים את הישיבה.

משה גפני: אני רוצה לסיים בהסכמתכן ואני רוצה לסכם את זה כך, אין על פי החוק שאתם צריכים לקחת בחשבון את הנושא הכלכלי, בניגוד לנגיד בנק ישראל, ששם זה נכלל בחוק.

משה גפני: אבל אתם לא פועלים בחלל ריק, אתם רשות לניירות ערך של מדינת ישראל, הדאגה שלכם זה לאזרחי מדינת ישראל.

משה גפני: זו הדאגה לכם, לכן אתם רגולציה שצריכה לדאוג שהכול יתנהל כאן באופן תקין ושהמפעלים או כל אלה שנסחרים בבורסה, שהכול יפעל על פי החוק.

משה גפני: אנחנו קיימנו את הדיון הזה, על פי בקשת חברי הכנסת, חברות הכנסת, התפקיד שלנו כנבחרי הציבור, שאנחנו הרגולציה שלכם, לדאוג לאנשים, במיוחד אם אנחנו מדברים על עובדים או עובדות בנגב, הדאגה שלנו שהמפעל ימשיך להתקיים עם העובדים והעובדות הללו.

משה גפני: אנחנו מבקשים מכם, בניגוד לנוהל הרגיל שבו אתם עוסקים, עין פקוחה ממש.

משה גפני: אם יש מפעלים או כל מיני חברות שאתם אומרים 'אנחנו לא הולכים לסנקציות.

משה גפני: מה, מיד הולכים לסנקציות?

משה גפני: אפילו שיש לנו כוח', אנחנו מבקשים מכם להיות פה עם עין פקוחה ולמצות את החוק עד תום על מנת שלא יקרה דבר כזה.

שלי יחימוביץ': יש לי דוגמה.

שלי יחימוביץ': כמו שבארצות הברית מיצו את הדין עם המאפיה לא דרך הדברים החמורים שהם עשו, אלא דרך עבירות מס הכנסה, אז קח את זה כאנלוגיה.

שלי יחימוביץ': בלי לרמוז שמישהו מאפיה, חס וחלילה.

משה גפני: לא, רק להבדיל, זה לא מאפיה.

שלי יחימוביץ': חס וחלילה, אני מדגישה לפרוטוקול, זה לא.

שלי יחימוביץ': אבל בדיוק ככה.

שלי יחימוביץ': כמו שיש לך המון אמצעים קטנים במסגרת החוק למנוע מגוף לעשות דבר - - -

משה גפני: טוב, שלא ייצא מפה משפט, האנלוגיה - - -

איילת נחמיאס ורבין: לא, לא.

איילת נחמיאס ורבין: הם רק אגרסיביים.

משה גפני: שלא ייצא מפה משפט, אנחנו מאוד מכבדים - - -

שלי יחימוביץ': אגב, אני לא מכבדת את מיילן, סליחה, אני לא שותפה לכבוד.

משה גפני: אנחנו מאוד מכבדים כל מי שלא עבר על החוק.

משה גפני: מכבדים כל אחד, לא בדקנו.

משה גפני: פרופ' האוזר ועורך דין ימין, אנחנו מבקשים, היות שכאן מדובר על דבר שיש אינטרס, אני כמעט הייתי מגדיר אותו לאומי, של מדינת ישראל, לעשות הכול על מנת שהחברה תמשיך עם עובדיה.

משה גפני: אנחנו מבקשים את זה.

משה גפני: אנחנו לא מבקשים שתעברו על החוק, אנחנו לא מבקשים שתעשו דבר שלא מסור לסמכותכם, בגלל שלא יעזור לנו שום דבר, אני לא מבקש את זה, אני סבור שלזה בין היתר נבראה הרגולציה.

משה גפני: לכן אני לא מסכם את הדיון, אנחנו נמשיך לעקוב אחרי העניין הזה.

משה גפני: אנחנו מבקשים את העזרה שלכם בעניין במסגרת הסמכויות שלכם.

משה גפני: תודה רבה.

איילת נחמיאס ורבין: תודה רבה, הרב גפני, תודה רבה על ההתגייסות המהירה.

שלי יחימוביץ': תודה רבה, מאוד מעריכות את זה.

מיקי לוי: אל תאשרו את הרישום הכפול ב - - -

משה גפני: רק רגע, לא סיימתי את הישיבה.

משה גפני: תודה רבה למפעל, לוועד העובדים, לשני יושבי הראש, אני מודה לך שהצגת את הדברים בשם כולם.

משה גפני: תודה רבה לך, כסגנית ראש המועצה, תמסרי לו שאני שמח שהוא לא נבחר לקק"ל בגלל שאני רוצה אותו ראש מועצה.

משה גפני: תודה רבה, הישיבה נעולה.